Jánd Község Önkormányzat Képviselő-testületének **2020. február 13. napján** megtartott rendes ülésének:

a./ tárgysorozata

b./ jegyzőkönyve

c./ rendelete: 2.

c./ határozata: 11-19.

Szám: 152/245-2/2020.

**T Á R G Y S O R O Z A T A**

1./ Előterjesztés Jánd Község Önkormányzata adósságot keletkeztető ügyleteiből eredő 2021-2023. évi fizetési kötelezettségeinek megállapításáról.

2./ Előterjesztés a Vásárosnaményi Közös Önkormányzati Hivatal költségvetési mérlegének elfogadására.

3./ Előterjesztés az Önkormányzat 2020. évi költségvetési rendeletének megalkotására.

4./ Előterjesztés az Ügyrendi Bizottság tagjainak megválasztásáról szóló önkormányzati határozatok visszavonására.

5./ Az önkormányzat Szervezeti és Működési Szabályzata szerinti bizottság tagjainak, elnökének megválasztása.

6./ A Képviselő-testület bizottságának nem képviselő tagjainak eskütétele.

7./ Előterjesztés a Jándi Településtisztasági, Településgazdálkodási Szolgáltató Nonprofit Kft. ügyvezető díjazásának módosítására.

8./ Előterjesztés a Vásárosnaményi Közös Önkormányzati Hivatal Szervezeti és Működési Szabályzatának módosításához történő hozzájárulásra.

9./ Előterjesztés a vagyonnyilatkozatokkal kapcsolatos ellenőrzési, nyilvántartási feladatok ellátásáról.

10./ Egyebek.

Jánd, 2020. február 13.

 Asztalos István

polgármester

**J E G Y Z Ő K Ö N Y V**

**Készült:** Jánd Község Képviselő-testületének **2020. február 13. napján** 1700 órakor a Községháza tárgyalótermében (Jánd, Tisza út 1. sz.) megtartott rendes üléséről.

**Jelen vannak:**

1. Asztalos István polgármester,
2. Baranyi Sándorné alpolgármester,
3. Szalai Kálmán képviselő,
4. Kolozsvári Attila képviselő,
5. dr. Lénárt Sándor Pál képviselő.

**Meghívottak:** dr. Deák Ferenc jegyző,

 Dubniczné dr. Fórizs Erzsébet önkormányzati osztályvezető,

 Ködöböczné Baráth Andrea pénzügyi ügyintéző,

 Borbély-Szabó Ottilia pénzügyi ügyintéző.

 Demjén-Rékasi Attila,

Demjén Mária.

**Tárgy (1. tsp)** **Előterjesztés az ülés napirendjének elfogadására és jegyzőkönyv-hitelesítők megválasztására.**

**Asztalos István** (polgármester): nagy tisztelettel köszöntött mindenkit a testületi ülésen, a határozatképesség megállapítása után az ülést megnyitotta, majd javasolta a napirendi pont elfogadását.

*A Képviselő-testület a napirendet egyhangúlag – 5 igen szavazattal, ellenszavazat és tartózkodás nélkül – elfogadta.*

**Jánd Község Önkormányzata Képviselő-testületének**

**11/2020. (II. 13.) önkormányzati határozata**

**Jánd Község Képviselő-testülete 2020. február 13. napján tartott ülése napirendi pontjainak elfogadásáról**

*A Képviselő-testület*:

A 2020. február 13. napján tartott ülés napirendjét – meghívóban szereplő tartalommal – 10. napirendi ponttal elfogadta.

Az SZMSZ. 41. § (2) bekezdésének h) pontjában foglaltakra tekintettel a 2020. január 16-i rendkívüli ülés jegyzőkönyv-hitelesítőinek Baranyi Sándorné és Kolozsvári Attila képviselőket választja meg.

A határozatot kapja:

1. Polgármester (helyben),
2. Jegyző (helyben),
3. Irattár.

------------------------------

**Tárgy (2. tsp.): Előterjesztés Jánd Község Önkormányzata adósságot keletkeztető ügyleteiből eredő 2021-2023. évi fizetési kötelezettségeinek megállapításáról.**

Előadó: Polgármester

**Asztalos István** (polgármester): Felkérte a pénzügyi ügyintézőt, hogy ismertesse az előterjesztésben foglaltakat.

**Ködöböczné Baráth Andrea** (pénzügyi ügyintéző): Részletesen ismertette az előterjesztésben foglaltakat.

Mivel a napirendi ponttal kapcsolatosan több kérdés, hozzászólás nem volt, azt szavazásra bocsátotta és megállapította, hogy *a Képviselő-testület – 5 igen szavazattal, ellenszavazat és tartózkodás nélkül – a következő rendeletet alkotta:*

**Jánd Község Önkormányzata Képviselő-testületének**

**12/2020. (II. 13.) határozata**

**Jánd Község Önkormányzata adósságot keletkeztető ügyleteiből eredő 2021.-2023. évi fizetési kötelezettségeinek megállapításáról**

*A Képviselő-testület:*

Saját bevételei összegét, valamint az adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét a mellékelt táblázatban bemutatottak szerint (*1. melléklet*) változatlan formában **jóváhagyja.**

Felelős: Polgármester

Határidő: azonnal

A határozatot kapják:

1. Polgármester, Jegyző (helyben)
2. Költségvetési ügyintéző (helyben)

---------------------------

**Tárgy (3. tsp.): Előterjesztés a Vásárosnaményi Közös Önkormányzati Hivatal költségvetési mérlegének elfogadására.**

Előadó: Polgármester

**Asztalos István** (polgármester): Felkérte a pénzügyi ügyintézőt, hogy ismertesse az előterjesztésben foglaltakat.

**Ködöböczné Baráth Andrea** (pénzügyi ügyintéző): Részletesen ismertette az előterjesztésben foglaltakat.

Mivel a napirendi ponttal kapcsolatosan kérdés, hozzászólás nem volt, ezért a Polgármester szavazásra bocsátotta javaslatát, s megállapította, hogy *a Képviselő-testület – 5 igen szavazattal, ellenszavazat és tartózkodás nélkül – a következő határozatot hozta:*

**Jánd Község Önkormányzata Képviselő-testületének**

**13/2020. (II. 13.) önkormányzati határozata**

**a Vásárosnaményi Közös Önkormányzati Hivatal költségvetési mérlegének elfogadásáról**

*A Képviselő-testület:*

**Megismerte** és **módosítás nélkül hagyja jóvá** a Vásárosnaményi Közös Önkormányzati Hivatal 2020. évi költségvetési mérlegét.

Határidő: folyamatos

Felelős: Jegyző

A határozatot kapják:

1. Polgármester, Jegyző (helyben),
2. Önkormányzati Osztályvezető (helyben),
3. Pénzügyi és gazdálkodási osztály vezetője (Vásárosnamény).

------------------------------

**Tárgy (4. tsp.): Előterjesztés az** **Önkormányzat 2020. évi költségvetési rendeletének megalkotására.**

Előadó: Polgármester

**ASZTALOS ISTVÁN** (polgármester): A költségvetési rendelet-tervezetét a szükséges kiemelt szempontok szerint megterveztük az Önkormányzat feladataihoz igénybe vehető központi forrásokat, várható saját bevételeket, és az azokhoz kapcsolódó kiadásokat, illetve alkalmaztuk még a központi és ágazati jogszabályokban, a helyi önkormányzati rendeletekben meghatározott előírásokat.A most beterjesztésre kerülő rendelet-tervezet 2020. évben is biztosítja Önkormányzatunk működésében, fejlődésében a hosszú évek óta követett irányvonalak továbbvitelét. A folytonosság jegyében a tervezet összeállításának alapvető gondolata az előző években kialakított és eredményesen alkalmazott megfontolt és takarékos gazdálkodás továbbvitele volt, ezáltal is elősegítve az Önkormányzat pénzügyi és likviditási stabilitásának fenntartását. Ezen alapelv érvényesítése jegyében a működési kiadásokat a takarékosság és a hatékonyság szem előtt tartása mellett terveztük meg. Ezt köve4tőejn felkérte a pénzügyi ügyintézőt, hogy ismertesse az előterjesztésben foglaltakat.

**Ködöböczné Baráth Andrea** (pénzügyi ügyintéző): Részletesen ismertette az előterjesztésben foglaltakat.

Mivel a napirendi ponttal kapcsolatosan több kérdés, hozzászólás nem volt, ezért a Polgármester szavazásra bocsátotta javaslatát, s megállapította, hogy *a Képviselő-testület – 5 igen szavazattal, ellenszavazat és tartózkodás nélkül – a következő határozatot hozta:*

**Jánd Község Önkormányzata Képviselő-testületének**

**2/2020. (II. 14.) önkormányzati rendelete**

**az Önkormányzat 2020. évi költségvetéséről**

Jánd Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**1. A rendelet hatálya**

1. **§** A rendelet hatálya a képviselő-testületre, annak bizottságaira, a polgármesteri hivatalra és az önkormányzat irányítása alá tartozó költségvetési szervekre (intézményekre) terjed ki.

**2. A költségvetés bevételei és kiadásai**

2. **§** (1) A képviselő-testület az önkormányzat 2020. évi költségvetését:

|  |  |
| --- | --- |
|  **114 556 966 Ft** | **Költségvetési bevétellel** |
| **222 670 619 Ft** | **Költségvetési kiadással** |
| **108 113 653 Ft****28 205 108 Ft** **79 908 545 Ft** | **Költségvetési egyenleggel****- ebből működési** (hiány) **- felhalmozási** (hiány) |

állapítja meg.

(2) Az (1) bekezdésben megállapított költségvetési bevételek forrásonkénti, a költségvetési kiadások jogcímenkénti megoszlását önkormányzati szinten, továbbá a finanszírozási bevételeket és kiadásokat a rendelet *1. melléklete* alapján határozza meg a képviselő-testület.

(3) A bevételek és kiadások előirányzat-csoportok, kiemelt előirányzatok és azon belül kötelező feladatok, önként vállalt feladatok, államigazgatási feladatok szerinti bontásban az *1.1., 1.2.* *mellékletek* szerint állapítja meg.

(4) A működési és felhalmozási bevételek és kiadások előirányzatai mérlegszerű bemutatását önkormányzati szinten a *2. és a 3 melléklet* részletezi.

(5) A működési hiány belső finanszírozásának érdekében a képviselő-testület az előző év költségvetési maradványának igénybevételét, rendeli el.

(6) A felhalmozási hiány finanszírozása az előző év költségvetési maradványának, igénybevételével történik.

**3. A költségvetés részletezése**

3. **§** A Képviselő-testület az önkormányzat 2020. évi költségvetését részletesen a következők szerint állapítja meg:

(1) Az Önkormányzat adósságot keletkeztető ügyletekből és kezességvállalásokból fennálló kötelezettségeit a *4.* *melléklet* részletezi.

(2) Az Önkormányzat saját bevételeinek részletezését az adósságot keletkeztető ügyletből származó tárgyévi fizetési kötelezettség megállapításához a *5. melléklet* tartalmazza.

(3) Az Önkormányzat költségvetésében szereplő beruházások kiadásainak beruházásonkénti részletezését a 7*. melléklet* szerint határozza meg.

(4) Az önkormányzat költségvetésében szereplő felújítások kiadásait felújításonként a *8.* *melléklet* szerint részletezi.

(5) Az EU-s támogatással megvalósuló programokat és projekteket, valamint az önkormányzaton kívül megvalósuló projektekhez való hozzájárulást a *9. melléklet* szerint hagyja jóvá.

(6) A 2. § (1) bekezdésében megállapított bevételek és kiadások önkormányzati, az éves (tervezett) létszám előirányzatot és a közfoglalkoztatottak létszámát költségvetési szervenként, feladatonként és azon belül kötelező feladatok, önként vállalt feladatok, államigazgatási feladatok szerinti bontásban a *10.-10.n mellékletek* szerint határozza meg.

(7) Az Önkormányzat a kiadások között 2.500.000 Ft általános tartalékot állapít meg.

**4. A költségvetés végrehajtásának szabályai**

4. **§** (1) Az önkormányzati szintű költségvetés végrehajtásáért a polgármester, a könyvvezetéssel kapcsolatos feladatok ellátásáért a jegyző a felelős.

(2) Az Önkormányzat gazdálkodásának biztonságáért a képviselő-testület, a gazdálkodás szabályszerűségéért a polgármester felelős.

(3) A költségvetési hiány csökkentése érdekében évközben folyamatosan figyelemmel kell kísérni a kiadások csökkentésének és a bevételek növelésének lehetőségeit.

(4) A költségvetési szerveknél a jutalmazásra fordítható és kifizethető összeg nem haladhatja meg a rendszeres személyi juttatások előirányzatának 2 %-át. Ennek fedezetére a személyi juttatások évközi megtakarítása és a személyi juttatások előirányzatának növelésére fordítható forrás szolgálhat.

(5) Amennyiben a költségvetési szerv harminc napon túli, lejárt esedékességű elismert tartozásállományának mértéke két egymást követő hónapban eléri az éves eredeti kiadási előirányzatának 10%-át vagy a százötven millió forintot, az irányító szerv a költségvetési szervhez önkormányzati biztost jelöl ki.

(6) Kiegészítő támogatás igényléséről a működőképességet veszélyeztető helyzet esetében a polgármester gondoskodik, külön képviselő-testületi döntés alapján.

(7) A finanszírozási bevételekkel és kiadásokkal kapcsolatos hatásköröket a Képviselő-testület gyakorolja.

**5. Az előirányzatok módosítása**

5. **§** (1)Az Önkormányzat bevételeinek és kiadásainak módosításáról, a kiadási előirányzatok közötti átcsoportosításról a (2) és (4) bekezdésben foglalt kivétellel a Képviselő-testület dönt.

(2) A képviselő-testület az Önkormányzat bevételeinek és kiadásainak módosítását és a kiadási kiemelt előirányzatok közötti átcsoportosítás jogát 1.000.000.- Ft összeghatárig - mely esetenként a 500.000.-Ft összeghatárt nem haladhatja meg - a polgármesterre átruházza.

(3) Az (2) bekezdésben foglalt átcsoportosításról a polgármester negyedévente köteles beszámolni, a költségvetés módosítására egyidejűleg javaslatot tenni. Az átruházott hatáskörű előirányzat-módosítási jogkör 2020. december 31-ig gyakorolható.

(4) A költségvetési szerv a költségvetése kiemelt előirányzatain belüli rovatok között átcsoportosítást hajthat végre.

(5) A képviselő-testület a költségvetési rendelet 5. § (2) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével - negyedévenként (a döntése szerinti időpontokban), de legkésőbb az éves költségvetési beszámoló elkészítésének határidejéig, december 31-ei hatállyal módosítja a költségvetési rendeletét. Ha év közben az Országgyűlés a hozzájárulások, támogatások előirányzatait zárolja, azokat csökkenti, törli, az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

(6) A költségvetési szerv alaptevékenysége körében szellemi tevékenység szerződéssel, számla ellenében történő igénybevételére szolgáló kiadási előirányzat csak a személyi juttatások terhére növelhető.

(7) Amennyiben az önkormányzat év közben a költségvetési rendelet készítésekor nem ismert többletbevételhez jut, vagy bevételei a tervezettől elmaradnak, arról a polgármester a képviselő-testületet tájékoztatja.

(8) A képviselő-testület által jóváhagyott kiemelt előirányzatokat valamennyi költségvetési szerv köteles betartani. Az előirányzat túllépés fegyelmi felelősséget von maga után.

**6. A gazdálkodás szabályai**

6. **§** (1) Az önkormányzat rendeletben meghatározott bevételi és kiadási előirányzatai felett az önkormányzat vezetője előirányzat-felhasználási jogkörrel rendelkeznek.

 (2) Az önkormányzat jegyzője köteles belső szabályzatban rögzíteni a működéshez, gazdálkodáshoz kapcsolódóan a gazdálkodás vitelét meghatározó szabályokat, a mindenkor érvényes központi szabályozás figyelembe vételével, illetve a szükséges módosításokat végrehajtani.

(3) Az önkormányzat az évközi előirányzat-módosításokról a jegyző által elrendelt formában kötelesek naprakész nyilvántartást vezetni.

**7. A költségvetés végrehajtásának ellenőrzése**

7. **§** (1) Az önkormányzat ellenőrzése a belső kontrollrendszer keretében valósul meg, melynek létrehozásáért, működtetésért és továbbfejlesztéséért az önkormányzat esetében a jegyző felelős.

(2) Az Önkormányzat a belső ellenőrzés kialakításáról a BEREGTÖT útján gondoskodik. A megfelelő működtetésről és a függetlenség biztosításáról a jegyző köteles gondoskodni.

# 8. Záró és vegyes rendelkezések

8. **§** Ez a rendelet a kihirdetését követő napon lép hatályba.

Asztalos István dr. Deák Ferenc

polgármester jegyző

ZÁRADÉK

A rendelet 2020. február 14. napján került kihirdetésre.

Jánd, 2020. február 14.

 dr. Deák Ferenc

 jegyző

-----------------------------------

**Tárgy (5. tsp.): Előterjesztés az Ügyrendi Bizottság tagjainak megválasztásáról szóló önkormányzati határozatok visszavonására.**

**Asztalos István** (polgármester): Tájékoztatta a jelenlévőket, hogy Jánd Község Képviselő-testülete 2019. október 24. napján tartott alakuló ülésén 5 tagú Ügyrendi Bizottságot választott, melynek 3 képviselő és 2 külsős tagja van. A Szabolcs-Szatmár-Bereg Megyei Kormányhivatal Hatósági Főosztály Törvényességi Felügyeleti Osztálya (a továbbiakban: Kormányhivatal) jelzéssel fordult Önkormányzatunkhoz, miszerint a Képviselő-testület alakuló ülésekor hatályos Szervezeti és Működési Szabályzat (a továbbiakban: SzMSz) 25. § (1)-(2) bekezdése szerint mindössze 3 tagú Bizottságot lehetett volna választani. Ennek megfelelően a Kormányhivatal törvényességi felügyeleti jogkörében a Képviselő-testület 115/2019. (X. 24), a 116/2019. (X. 24.) és a 117/2019. (X. 24.) számú önkormányzati határozatok visszavonását kérte. Mivel a Képviselő-testület a képviselői bizottsági tagok közül Baranyi Sándorné helyett Szalai Kálmánt választotta, ezért szükséges ezen határozatot is visszavonni, majd ezt követően az Ügyrendi Bizottság tagjait ismételten megválasztani.

Mivel a napirendi ponttal kapcsolatosan több kérdés, hozzászólás nem volt, ezért a Polgármester szavazásra bocsátotta javaslatát, s megállapította, hogy *a Képviselő-testület – 5 igen szavazattal, ellenszavazat és tartózkodás nélkül – a következő határozatot hozta:*

**Jánd Község Képviselő-testületének**

**14/2020. (II. 13.) önkormányzati határozata**

**az Ügyrendi Bizottság tagjainak megválasztásáról szóló önkormányzati**

**határozatok visszavonásáról**

*A Képviselő-testület:*

**Megismerte** a Szabolcs-Szatmár-Bereg Megyei Kormányhivatal Hatósági Főosztály Törvényességi Felügyeleti Osztálya (a továbbiakban: Kormányhivatal) által készített – SZ/153/02133-1/2019. számú szakmai konzultációs adatlapban foglaltakat, melynek alapján a 115/2019. (X. 24), a 116/2019. (X. 24.) és a 117/2019. (X. 24.) számú, valamint a 133/2019. (XII. 11.) számú önkormányzati határozatokat **visszavonja.**

A határozatot kapják:

1. Polgármester (helyben),
2. Jegyző (helyben),
3. Önkormányzati Osztályvezető (helyben),
4. Irattár.

-------------------------------

**Tárgy (6. tsp.): Az önkormányzat Szervezeti és Működési Szabályzata szerinti bizottság tagjainak és elnökének megválasztása.**

Előadó: Polgármester

**dr. Deák Ferenc (jegyző):** Előző döntés miatt most új Bizottságot kell választani a Képviselő-testületnek, valamint a Bizottságnak meg kell szavaznia egy elnököt is.

**Szalai Kálmán (képviselő):** Akkor javaslom az Ügyrendi Bizottságot létrehozni.

**dr. Lénárt Sándor Pál (képviselő):** Igen, egyet értek, tagoknak pedig Kolozsvári Attilát, Szalai Kálmánt és magamat ajánlom.

**Kolozsvári Attila (képviselő):** Köszönöm, elfogadom, és javaslom, hogy dr. Lénárt Sándor Pál legyen az elnök.

**Szalai Kálmán (képviselő):** Igen, egyet értek én is.

**Asztalos István** (polgármester): A bizottság nem képviselő tagjának Demjén-Rékasi Attila és Demjén Mária jándi lakosokat javasolta. Kérdezte az érintetteket, hogy vállalják-e a feladatot.

**Demjén-Rékasi Attila:** igennel válaszolt.

**Demjén Mária:** Szintén igennel válaszolt.

*A Képviselő-testület egyhangúlag – 5 igen szavazattal, ellenszavazat és tartózkodás nélkül – az alábbi határozatot hozta:*

**Jánd Község Képviselő-testületének**

**15/2020. (II. 13.) önkormányzati határozata**

**az Ügyrendi Bizottság tagjainak és elnökének megválasztásáról**

*A Képviselő-testület:*

1. A Mötv. 43. § (3) bekezdésében biztosított jogkörében eljárva – az SzMSz-ben foglaltakra tekintettel – az Ügyrendi Bizottság elnökének és tagjainak a következő személyeket választja meg:

Elnöke: dr. Lénárt Sándor Pál

Képviselő tagjai: Szalai Kálmán

 Kolozsvári Attila

Nem képviselő tagjai: Demjén-Rékasi Attila

 Demjén Mária

1. **Felkéri a Jegyzőt,** hogy – a Pénzügyi ügyintéző útján - gondoskodjon a megválasztott képviselők részére az SzMSz-ben meghatározott díjak határidőben történő számfejtéséről és kifizetéséről.

Felelős: Jegyző

Határidő: folyamatos.

Határozatot kapja:

1. Polgármester (helyben),
2. Jegyző helyben (helyben),
3. Megválasztott bizottsági tag (lakhelyén),
4. Pénzügyi ügyintéző (helyben),
5. Irattár.

---------------------------

**Tárgy (7. tsp.): A Képviselő-testület bizottságának nem képviselő tagjainak eskütétele.**

Előadó: Polgármester

**Asztalos István** (polgármester): Eskütételre kérte fel a Bizottság nem képviselő tagjait.

*Demjén-Rékasi Attila és Demjén Mária jándi lakosok letették az esküt.*

----------------------------

**Tárgy (8. tsp.): Előterjesztés a Jándi Településtisztasági, Településgazdálkodási Szolgáltató Nonprofit Kft. ügyvezető díjazásának módosítására.**

**Asztalos István** (polgármester): Tájékoztatatta a jelenlévőket, hogy Kalmár Sándor István a Kft. ügyvezetője eddig segítette az önkormányzatot a közfoglalkoztatottak irányításában, ezért önkormányzatunktól megbízási díjat kapott. Ezt meg lehetne szüntetni és a Kft. részéről egy béremelést módosítani.

 Kérem a képviselő-testületet a napirendi pontot megtárgyalni szíveskedjenek.

Mivel a napirendi ponttal kapcsolatosan kérdés és hozzászólás nem volt, azt szavazásra bocsátotta és megállapította, hogy *a Képviselő-testület – 5 igen szavazattal, ellenszavazat és tartózkodás nélkül – a következő határozatot alkotta:*

## Jánd Község Önkormányzata Képviselő-testületének

**16/2020. (II. 13.) önkormányzati határozata**

**Jándi Településtisztasági, Településgazdálkodási Szolgáltató Nonprofit Kft. ügyvezető díjazásának módosításáról**

*A Képviselő-testület:*

1. A Jándi Településtisztasági, Településgazdálkodási Szolgáltató Nonprofit Kft. (a továbbiakban: Kft.) ügyvezető (**Kalmár Sándor** sz: Jánd, 1952. 05. 01., an: Gaál Flóra, 4841 Jánd, Rákóczi út 69. szám) **díjazását 2020. március 1. napjától 30.000 Ft összeggel megemeli.**
2. **Felkéri** a Polgármestert, hogy a szükséges dokumentumokat készítesse el, s írja alá.

Felelős: Polgármester

Határidő: 2020. február 20.

A határozatot kapják:

1. Polgármester (helyben),
2. Jegyző (helyben),
3. Önkormányzati Osztály Vezetője (helyben),
4. Jándi Településtisztasági, Településgazdálkodási Szolgáltató Nonprofit Kft. igazgatója
 (helyben).

--------------------------

**Tárgy (9. tsp.): Előterjesztés a Vásárosnaményi Közös Önkormányzati Hivatal Szervezeti és Működési Szabályzatának módosításához történő hozzájárulásra.**

Előadó: Polgármester

**dr. Deák Ferenc** (jegyző): Vásárosnamény Város Önkormányzata Képviselő-testülete a 2020. február 13-i ülésén módosítani kívánja a Vásárosnaményi Közös Önkormányzatai Hivatal Szervezeti és Működési Szabályzatát. Az SzMSz módosítására a Hivatal átszervezése miatt van szükség, mivel 2020. március 1. napjától az építéshatósági feladatok átkerülnek járási hivatali hatáskörbe. Ez magával vonja azt, hogy a meglévő és a kormányhivatali állományba át nem kerülő építésügyi ügyintézőink más jellegű feladatellátásba is bevonásra kerülnek az eddigi feladatink hatékonyabb ellátása érdekében. Éppen ezért szétbontásra kerül a Városfejlesztési és Városüzemeltetési csoport, a szervezetileg a továbbiakban két önálló csoport fogja majd ellátni a fejlesztési és üzemeltetési feladatokat. Két teljesen eltérő feladatkörről beszélünk, ami más-más típusú szakértelmet kíván. Mivel a Hivatalt Vásárosnamény város, illetve Jánd és Olcsva községek közösen tartják fent, ezért az SzMSz módosításához Jánd és Olcsva községek önkormányzatainak is hozzá kell járulniuk.

Mivel a napirendi ponttal kapcsolatosan több kérdés, hozzászólás nem volt, ezért a Polgármester szavazásra bocsátotta javaslatát, s megállapította, hogy *a Képviselő-testület – 5 igen szavazattal, ellenszavazat és tartózkodás nélkül – a következő határozatot hozta:*

**Jánd Község Önkormányzata Képviselő-testületének**

**17/2020. (II. 13.) önkormányzati határozata**

**a Vásárosnaményi Közös Önkormányzati Hivatal Szervezeti és Működési Szabályzatának módosításához történő hozzájárulásról**

*A Képviselő-testület:*

1. **Hozzájárul** a Vásárosnaményi Közös Önkormányzati Hivatal Szervezeti és Működési Szabályzatának (a továbbiakban: SzMSz.) az alábbiak szerint történő módosításhoz:
2. A z SzMSz. 4.1. pontja helyébe az alábbi rendelkezés lép:

 „4.1. A KÖH belső szervezeti tagozódása a következő:

1. Jegyző
2. Aljegyző
3. Jegyzői Titkárság;
4. Önkormányzati Osztály:
5. Hatósági csoport,
6. Városfejlesztési csoport,
7. Városüzemeltetési csoport
8. Pénzügyi és Gazdálkodási Osztály:
9. Adó csoport,
10. Számviteli csoport
11. Költségvetési csoport
12. Olcsvai Állandó Kirendeltség;
13. Jándi Állandó Kirendeltség; „

 A KÖH szervezeti felépítését a 2. melléklet tartalmazza.

1. Az SzMSz. 5.2.2. pontja helyébe az alábbi rendelkezés lép:

5.2.2 Városüzemeltetési csoport:

5.2.2.1. Ellátja a jogszabály alapján az önkormányzat (Képviselő-testület), a Polgármester, a Jegyző, (vagy a KÖH ügyintézője) feladat-és hatáskörébe tartozó közlekedési, hírközlési, vízügyi, kommunális, köztisztasági, mezőgazdasági, tűzvédelmi, közterület-használati, állategészségügyi- és állattartási hatáskörből adódó feladatot, valamint ezen ügyek döntésre történő érdemi előkészítését, a meghatározott feladatok végrehajtásának szervezését, ellenőrzését.

* + - 1. Közreműködik a város rendjének, köztisztaságának biztosításával, infrastruktúrájának, kommunális ellátásának üzemeltetésével, karbantartásával, ellenőrzésével kapcsolatos szakmai feladatok ellátásában.
			2. Ellátja a város üzemeltetésével, az azzal összefüggő közmunka-tevékenység szervezésével kapcsolatos feladatokat, közreműködik az önkormányzati vagyon hasznosításával kapcsolatos szakmai munka végzésében.
			3. Közreműködik a közbiztonsággal, a honvédelemmel és katasztrófa elhárítással (polgári védelemmel, ár-és belvízvédekezéssel stb.) összefüggő feladatok végzésében, szervezésében, koordinálásában.
			4. Ellátja az önkormányzat intézményeinek és telephelyeinek működtetésével, karbantartásával, a város üzemeltetésével kapcsolatos feladatokat, illetve szükség esetén közreműködik abban.
			5. Kapcsolatot tart a város területén működő, a csoport (önkormányzati osztály) profiljába tartozó gazdálkodó szervekkel, különös tekintettel az önkormányzati (rész)tulajdonú, illetve a kötelező önkormányzati feladatok ellátásában részt vevő gazdasági szervezetekre.
			6. Kezdeményező és aktív közreműködő szerepet tölt be a városüzemeltetési feladatkörbe tartozó, vagy azt érintő pályázatok készítésében és megvalósításában.
			7. Feladata az SZMSZ-ben meghatározott bizottság (Városfejlesztési és üzemeltetési Bizottság), illetve az önkormányzat rendeletében meghatározott más bizottság tevékenységének a szakterület szerinti megfelelő segítése, az ezzel kapcsolatos adminisztratív feladatok ellátása.
			8. Vezeti és naprakészen tartja a feladatkörébe tartozó városüzemeltetéssel összefüggő műszaki és egyéb nyilvántartásokat, a városrendezési és egyéb térképeket (közműtérkép stb.).
			9. Ellátja a nem kiemelt I. fokú építésügyi, építésigazgatási ügyekkel, a birtokvédelemmel, a telepengedélyezéssel, fakivágással és telepítéssel, a külterületi földterületek adásvételével, a kereskedelmi igazgatási, a szálláshely üzemeltetési, rendezvénytartási, illetve a lakcímnyilvántartással kapcsolatos feladatokat.
1. Az SzMSz. 5.2.3. pontja helyébe az alábbi rendelkezés lép:

 5.2.3. Városfejlesztési csoport:

5.2.3.1 Ellátja az önkormányzat (Képviselő-testület), a Polgármester, valamint a Jegyző feladat-és hatáskörébe tartozó valamennyi területfejlesztési hatáskörből adódó hatósági és nem hatósági feladatot, valamint ezen ügyek döntésre történő érdemi előkészítését, a meghatározott feladatok végrehajtásának szervezését, ellenőrzését.

* + - 1. Kezdeményező és aktív közreműködő szerepet tölt be minden fejlesztési célú, beruházási jellegű, az önkormányzatot érintő pályázat készítésében, a projektek megvalósításában és nyomon követésében.
			2. Önkormányzati szinten összefogja a forrást teremtő, gazdálkodást segítő pályázati lehetőségek megismertetését, a pályázatok előkészítését, benyújtását, nyilvántartását, megvalósítását és elszámolását, koordinálja a nemzetközi programokon belüli témaorientált pályázatok előkészítését.
			3. Feladata az SZMSZ-ben meghatározott bizottság (Városfejlesztési és üzemeltetési Bizottság), illetve az önkormányzat rendeletében meghatározott más bizottság tevékenységének a szakterület szerinti megfelelő segítése, az ezzel kapcsolatos adminisztratív feladatok ellátása.
			4. Vezeti és naprakészen tartja a feladatkörébe tartozó városfejlesztéssel összefüggő műszaki és egyéb nyilvántartásokat, a városrendezési és egyéb térképeket.
1. Az SzMSz. 2. melléklete helyébe jelen határozat melléklete lép.
2. **Felkéri** a Jegyzőt, hogy az SzMSz. módosítását követően azt foglalja egységes szerkezetbe.

Felelős: Jegyző

Határidő: 2020. március 31.

A határozatot kapják:

1. Polgármester, Jegyző (helyben),
2. Önkormányzati Osztály Vezetője (helyben),
3. Pénzügyi és Gazdálkodási Osztály Vezetője (helyben),
4. Irattár. (helyben).

--------------------------

**Tárgy (10. tsp.): Előterjesztés a vagyonnyilatkozatokkal kapcsolatos ellenőrzési, nyilvántartási feladatok ellátásáról.**

Előadó: Polgármester

**Dr. Lénárt Sándor Pál:** (Ügyrendi Bizottság elnöke): Tájékoztatta a Képviselő-testületet, hogy minden érintett határidőben és hiánytalanul eleget tett a vagyonnyilatkozat-tételi kötelezettségének.

**Asztalos István** (polgármester): Mivel kérdés és hozzászólás nem volt, ezért szavazásra bocsátotta a határozati javaslatot.

*A Képviselő-testület a tájékoztatót egyhangúlag – 5 igen szavazattal, ellenszavazat és tartózkodás nélkül – tudomásul vette.*

 -------------------------------------------

**Tárgy (11. tsp.): Egyebek:**

**1. A Művelődési Ház bérleti díjának felülvizsgálata:**

**Asztalos István (polgármester):** A Művelődési Ház bérleti díjáról szeretnék beszélni, mert tudjuk, hogy ki szokták venni bérbe különböző alkalmak lebonyolítására. Sokszor nem megfelelő módon kapjuk vissza, rongálnak, szemetet hagynak stb. Ezért ha most fel is lesz újítva, lehetne többet kérni a bérlésért.

**Baranyi Sándorné (alpolgármester):** Egyet értek az ötlettel, nagyon csúnyán néz ki a helyiség, arra most sok pénzt fog kelleni fordítani, hogy rendbe hozzuk. Először is kellene egy felelős, aki kiadja, és át is veszi a végén a kulcsot, és ellenőrzi, hogy milyen állapotban hagyják ott a helyiséget. Javaslom, hogy a kisteremnél a bérleti díj legyen 10 ezer forint. Szerintem ennyit megér a bérlőnek.

**Asztalos István (polgármester):** Szerintem lehetne szezonálisan díjat kérni érte. Azért télen fel kell fűteni.

**Kolozsvári Attila (képviselő):** Én elkérnék érte nyáron 15 ezer forintot, télen pedig 20 ezer forintot. Az ellenőrzéssel is teljesen egyet értek.

**Asztalos István (polgármester):** Kolozsvári Attila képviselő javaslatát szavaztatta.

*A Képviselő-testület egyhangúlag – 5 igen szavazattal, ellenszavazat és tartózkodás nélkül – az alábbi határozatot hozta:*

## Jánd Község Önkormányzata Képviselő-testületének

**18/2020. (II. 13.) önkormányzati határozata**

**a Művelődési Ház bérleti díjának felülvizsgálatáról**

*A Képviselő-testület:*

**Úgy dönt,** hogy az önkormányzat tulajdonában álló Művelődési Ház kistermének bérleti díját nyári szezonban 15.000.- Ft/alkalom (azaz tizenötezer forint), valamint téli szezonban 20.000.- forint/alkalom (azaz húszezer forint) állapítja meg, melyet bérlő az önkormányzat házi pénztárába köteles megfizetni.

A határozatot kapja:

1./ Polgármester, jegyző (helyben),

2./ Sofőrök (helyben),

3./ Irattár.

---------------------------

**2. Az önkormányzati Kisbusz parkolásáról.**

**DR. LÉNÁRT SÁNDOR PÁL** (képviselő): Véleménye szerint nem helyes, hogy az önkormányzat kisbusza esténként nem a telephelyen parkol, hanem hazaviszi a sofőr. Kéri a képviselő-testület, hogy döntsön arról, hogy a kisbusz minden délután, munkaidő lejárta után az önkormányzat telephelyén parkoljon.

Mivel a napirendi ponttal kapcsolatosan több kérdés és hozzászólás nem volt, azt szavazásra bocsátotta és megállapította, hogy *a Képviselő-testület – 3 igen szavazattal, 2 ellenszavazattal – a következő határozatot alkotta:*

## Jánd Község Önkormányzata Képviselő-testületének

**19/2020. (II. 13.) önkormányzati határozata**

**az önkormányzati kisbusz parkolásáról**

*A Képviselő-testület:*

**Úgy dönt,** hogy az önkormányzat tulajdonában álló LKR-546 forgalmi rendszámú, VOLKSWAGEN TRANSPORTER típusú kisbusz munkaidőn kívül az önkormányzat székhelyén parkoljon.

A határozatot kapja:

1./ Polgármester, jegyző (helyben),

2./ Sofőrök (helyben),

3./ Irattár.

---------------------------

Ezt követően a Polgármester megköszönte mindenki munkáját, és a nyílt ülést bezárta majd folytatta zárt ülését a szociális kérelmek megtárgyalásával.

A Képviselő-testület ülése 19:20 órakor véget ért.

K. m. f.

Asztalos István dr. Deák Ferenc

 polgármester jegyző

Jegyzőkönyv-hitelesítők:

Baranyi Sándorné Kolozsvári Attila

 képviselő képviselő